BBC Hausa - Wasanni - An haramtawa Tevez tuka mota
An haramtawa Tevez tuka mota
An sabunta: 26 ga Nuwamba, 2012 - An wallafa a 15:00 GMT
An haramtawa dan wasan gaban Machester City, Carlos Tevez, tuka mota saboda kasa yin bayani lokacin da aka kama shi yana gudu fiye da kima a Lancashire.
Ranar 28 ga watan Maris ne dai 'yan sanda a garin Morecambe suka kama dan wasan saboda ketare awon gudun da doka ta kayyade.
Alkalai a Lancaster sun dora haramcin tuki na wucin gadi a kan Tevez; ana kuma sa ran watan Disamba za su ayyana tsawon lokacin da haramcin zai yi aiki.
Lauyan da ke kare dan wasan, Gwyn Lewis, ya shaida wa kotun cewa Tevez ya yarda cewa bai nunawa 'yan sanda takardunsa na shaida ba, laifin da kan jawo maki shida a ma'aunin lafuffukan tuki, kuma ka iya haddasa haramtawa mutum tuki kwata-kwata.
Sai dai kotun ta amince da rokon Mista Lewis cewa a dorawa dan wasan haramcin wucin-gadi har zuwa lokacin da za a kammala duba wani laifin na biyu na kasa nuna lasisinsa na tukin mota.
Ranar 15 ga watan Nuwamba ne aka kwace motar dan wasan kirar Porsche Panamera a Manchester lokacin da ya kasa nuna lasisinsa.
Carlos Teves na da muhimmanci —Mancini
22 Maris, 2012
Mai yiwuwa Carlos Tevez ya dawo mako mai zuwa
14 Maris, 2012